Съдът върна в Прокуратурата делото срещу Мирослав Боршош - Телевизия Европа
Съдът върна в Прокуратурата делото срещу Мирослав Боршош
Софийският градски съд прекрати производството срещу бившия директор на Националния дворец на културата Мирослав Боршош и експредседателят на Съвета на директорите на НДК Валентин Кръстев. Причината – съществени неясноти в обвинителния акт на Прокуратурата.
Според съдебния състав в него има допуснати „съществени процесуални нарушения, довели до ограничаване на правото на защита на обвиняемите“. Така например е упоменато, че Боршош е причинил имуществени вреди, осъществявайки неизгодни сделки, но не се дават конкретни примери за подобни случаи. Не е ясно и защо прокуратурата е квалифицирала деянието като „особено тежък случай“, изтъкна още в мотивите си съда.
Делото се връща в Софийска градска прокуратура, където следва да поправят допуснатите пропуски. Според прокурор Ирена Ганчева обаче грешките са незначителни и поправими. От прокуратурата имат 7 дни да обжалват решението на съда. По думите на прокурор Ганчева това ще се решава тепърва.
Обвинението срещу бившия директор на НДК гласи, че той е изразходвал нецелево сумата от над 3 милиона и 430 хил. лева. Боршош бива обвиняван и в сключване на 15 неизгодни договора след обществени поръчки.